מספר פנימי: 559334

הכנסת התשע-עשרה

**יוזמים: חברי הכנסת** **מוחמד ברכה**

 **חנא סוייד**

 **דב חנין**

 **עפו אגבאריה**

 פ/2913/19

הצעת חוק-יסוד: ישראל – מדינה דמוקרטית ושוויונית

|  |  |  |
| --- | --- | --- |
| עקרון יסוד | 1. | כל בני האדם נולדו שווים; זכויותיהם של האזרחים בישראל ומחויבותה של המדינה לזכויות אלו, מושתתות על ההכרה בעקרון השוויון, על ההכרה בערך האדם ועל עקרון כבוד הבריות. |
| מטרה | 2. | מטרת חוק-יסוד זה היא לעגן את הערכים הדמוקרטיים במדינת ישראל כדי להגן על כבודם, חירותם וזכותם לשוויון של כל אזרחי המדינה, ללא כל הפליה. |
| שוויון | 3.  | לכל אדם בישראל יש זכות להגנה שוויונית של החוק ולשוויון הזדמנויות גמור. |
| העדפה מתקנת | 4. | אין רואים כהפליה פסולה פעולה שנועדה לתקן הפליה קודמת או קיימת של אזרחים או קבוצת אזרחים, או שנועדה לקדם את השוויון. |
| תחולה | 5. | כל רשות מרשויות השלטון חייבת לכבד את הזכויות שלפי חוק-יסוד זה. |

דברי הסבר

ביסודה של ההצעה הזו עומד עקרון השוויון. עקרון על זה נפקד עד היום מספר החוקים הישראלי. עקרון השוויון מוגן במפורש בחוקות של מדינות דמוקרטיות והגיע הזמן, 66 שנים לאחר קום המדינה, לעגן עקרון זה באופן מפורש גם בספר החוקים הישראלי. כך, למשל, תיקון 14 לחוקה האמריקאית קובע את הזכות של כל אדם "להגנה שוויונית של החוק". סעיף 15 לחוקה הקנדית קובע ש"כל יחיד הוא שווה בפני החוק ותחת החוק".

מובן כי על רשויות המדינה לנהוג בשוויון מהותי ולא רק פורמאלי, כלומר להעניק שוויון הזדמנויות ושוויון בסיכויים לכל האזרחים ללא הפלייה. עיגון חוקתי של עקרון השוויון מגן על האזרחים מפני שרירות, על-ידי כך שהוא מחייב את המדינה לפעול על פי שיקולים ענייניים ורלוונטיים.

עקרון השוויון מגן גם על קבוצות מיעוט או קבוצות מוחלשות בחברה מפני עריצות הרוב.

עיגון חוקתי כאמור יקנה גם לשופטים מקור מרכזי לאכיפת עקרון זה בכל תחומי החיים במדינה, לרבות הבטחת השוויון המהותי במימוש שאר זכויות האזרח במדינה (זכויות אזרחיות ופוליטיות, וזכויות חברתיות).

השופט בדימוס אליהו מצא, לשעבר המשנה לנשיא בית המשפט העליון, עומד במאמר שהתפרסם בכתב העת "עורך דין" באפריל 2014 על הצורך בחקיקה זו.

השופט מצא אומר כי "עיקר מבחנה של דמוקרטיה הוא בקיומם ובשמירתם של ערכי יסוד חוקתיים: שוויון הזדמנויות חברתי, כבוד האדם ללא הבדל דת, גזע ומין, חופש דת וחופש מדת, הגנה על זכויות המיעוטים והכרה בזכות שווה לחינוך, לבריאות ולקיום בכבוד.

נוכח מידת שמירתה על כל אלה, למרבה הצער, ישראל אינה מצטיירת כמדינה דמוקרטית.

אמנם התברכנו בשני חוקי-יסוד שיש בהם הכרה בערכים חוקתיים אחדים, אך בהעדר שריון חוקתי לזכויות שהוכרו בחוקי היסוד, ובהעדר עיגון מפורש לערכים חוקתיים כגון שוויון, חופש ביטוי, הזכות לחופש דת ולחופש מדת ולזכויות חברתיות בסיסיות, נראה שעוד רבה הדרך להשלמת מפעלנו החוקתי."

הצעת החוק גם קובעת במפורש את עקרון ההעדפה המתקנת. מובן כי אין במתן העדפה מתקנת כדי לסתור את עקרון השוויון, שכן העדפה מתקנת נועדה לשפר את השוויון המהותי ולא לגרוע ממנו, וזאת על ידי מתן העדפה לקבוצות שסבלו באופן היסטורי מהפליה מתמשכת.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט' בכסלו התשע"ה – 1.12.14